พระราชบัญญัติว่าด้วยการเก็บรักษาน้ำมันเชื้อเพลิง (ฉบับที่ 4) พ.ศ. 2520
วันที่ประกาศ: 1977-10-19

content: พระราชบัญญัติ ว่าด้วยการเก็บรักษาน้ำมันเชื้อเพลิง (ฉบับที่ ๔) พ.ศ. ๒๕๒๐
content: ภูมิพลอดุลยเดช ป.ร. ให้ไว้ ณ วันที่ ๑๙ ตุลาคม พ.ศ. ๒๕๒๐ เป็นปีที่ ๓๒ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรแก้ไขเพิ่มเติมพระราชบัญญัติว่าด้วยการเก็บรักษาน้ำมันเชื้อเพลิง พุทธศักราช ๒๔๗๔ จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของสภาปฏิรูปการปกครองแผ่นดิน ดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัติว่าด้วยการเก็บรักษาน้ำมันเชื้อเพลิง (ฉบับที่ ๔) พ.ศ. ๒๕๒๐”
sectionNo: 2
content: มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้เพิ่มความต่อไปนี้เป็นมาตรา ๑๖ ทวิ แห่งพระราชบัญญัติว่าด้วยการเก็บรักษาน้ำมันเชื้อเพลิง พุทธศักราช ๒๔๗๔ “มาตรา ๑๖ ทวิ ส่วนราชการ องค์การของรัฐ หรือบุคคลใด ซึ่งมีความจำเป็นต้องเก็บน้ำมันเชื้อเพลิงชนิดธรรมดาหรือชนิดน่ากลัวอันตรายไว้เพื่อใช้ในราชการ ใช้ในกิจการอุตสาหกรรม
sectionNo: 3
content: หรือเกษตรกรรมของตนเอง แล้วแต่กรณี มีจำนวนเกิน ๒,๕๐๐ ลิตร ต้องได้รับใบอนุญาตจากเจ้าพนักงานตามพระราชบัญญัตินี้ และการเก็บต้องปฏิบัติตามบทบัญญัติ มาตรา ๑๙ มาตรา ๒๐ มาตรา ๓๔ มาตรา ๓๕ และมาตรา ๓๗ แล้วแต่กรณี ในการอนุญาต
sectionNo: 3
content: ให้เจ้าพนักงานกำหนดจำนวนปริมาณสูงสุดของน้ำมันเชื้อเพลิงดังกล่าวที่ผู้ได้รับอนุญาตอาจเก็บไว้ได้ในขณะใดขณะหนึ่งด้วย ทั้งนี้ โดยคำนึงถึงความจำเป็นในการใช้น้ำมันเชื้อเพลิงของผู้ได้รับอนุญาต”
sectionNo: 4
content: มาตรา ๔ ให้ยกเลิกความในมาตรา ๔๘ มาตรา ๔๙ มาตรา ๕๐ มาตรา ๕๑ มาตรา ๕๒ และ มาตรา ๕๓ และให้ใช้ความต่อไปนี้แทน “มาตรา ๔๘ ผู้ใดเก็บน้ำมันเชื้อเพลิงไว้หรือทำการจำหน่ายน้ำมันเชื้อเพลิง โดยมิได้รับใบอนุญาตตามพระราชบัญญัตินี้ ถ้ามิใช่จำหน่ายขายต้องระวางโทษจำคุกไม่เกินสามเดือน หรือปรับไม่เกินสองหมื่นบาท
sectionNo: 4
content: หรือทั้งจำทั้งปรับ ถ้าปรากฏว่าเป็นน้ำมันที่มีไว้จำหน่ายขาย ต้องระวางโทษจำคุกไม่เกินหกเดือน หรือปรับตั้งแต่สองหมื่นบาทถึงห้าหมื่นบาทหรือทั้งจำทั้งปรับ ส่วนน้ำมันเชื้อเพลิงที่ไม่ได้รับอนุญาตนั้นให้เจ้าพนักงานมีอำนาจที่จะสั่งให้จัดการตามความที่กล่าวไว้ในมาตรา ๔๓ มาตรา ๔๙ ผู้ใดเมื่อได้รับอนุญาตแล้ว
sectionNo: 4
content: ละเลยไม่ปิดป้ายเครื่องหมายที่ได้รับอนุญาตตามชนิดและขนาดซึ่งได้กำหนดไว้ในมาตรา ๙ ต้องระวางโทษปรับไม่เกินหนึ่งพันบาทกับทั้งให้ปรับเพิ่มอีกเป็นรายวัน วันละหนึ่งร้อยบาททุกวันไปตลอดเวลาที่ไม่ได้กระทำตามข้อความในมาตรานั้น นับตั้งแต่วันสุดท้ายแห่งเวลาที่เจ้าพนักงานได้กำหนดให้ มาตรา ๕๐
sectionNo: 4
content: ผู้ใดเมื่อได้รับคำสั่งจากเจ้าพนักงานให้ซ่อมแซมที่เก็บน้ำมันเชื้อเพลิงหรือให้ขนย้ายน้ำมันเชื้อเพลิงตามความในมาตรา ๔๓ หรือมาตรา ๔๔ ละเลยไม่กระทำตามคำสั่งภายในเวลาที่ได้กำหนดไว้ ต้องระวางโทษจำคุกไม่เกินสามเดือน หรือปรับไม่เกินสองหมื่นบาท หรือทั้งจำทั้งปรับ กับทั้งให้ปรับเพิ่มอีกเป็นรายวัน
sectionNo: 4
content: วันละหนึ่งร้อยบาททุกวันไปตลอดเวลาที่ไม่ได้กระทำตามคำสั่งนั้น นับตั้งแต่วันสุดท้ายแห่งเวลาที่เจ้าพนักงานได้กำหนดให้ทำ มาตรา ๕๑ ผู้ควบคุมยานพาหนะผู้ใดละเลยไม่แจ้งความเป็นหนังสือตามที่ได้บัญญัติไว้ในมาตรา ๔๐ ต้องระวางโทษปรับไม่เกินสองหมื่นบาท มาตรา ๕๒ ผู้ใดไม่ปฏิบัติตามเงื่อนไขในใบอนุญาต หรือกฎกระทรวง
sectionNo: 4
content: หรือทำการขนย้ายน้ำมันเชื้อเพลิงชนิดน่ากลัวอันตราย หรือยินยอมให้มีการขนย้ายโดยมิได้ปฏิบัติตามที่กำหนดไว้ในมาตรา ๔๑ ต้องระวางโทษจำคุกไม่เกินสามเดือน หรือปรับไม่เกินสองหมื่นบาท หรือทั้งจำทั้งปรับ มาตรา ๕๓ ผู้ใดกระทำความผิดอย่างอื่น ๆ นอกจากที่ได้กล่าวมาแล้ว (ก) ถ้าเป็นความผิด
sectionNo: 4
content: ต้องด้วยข้อห้ามตามบัญญัติในหมวด ๓ ต้องระวางโทษปรับไม่เกินครั้งละหนึ่งพันบาท (ข) ถ้าเป็นความผิด ต้องด้วยข้อห้ามตามบัญญัติในหมวด ๔ ต้องระวางโทษปรับไม่เกินครั้งละสองพันบาท”
content: ผู้รับสนองพระบรมราชโองการ ธานินทร์ กรัยวิเชียร นายกรัฐมนตรี
content: หมายเหตุ :- เหตุผลในการประกาศใช้พระราชบัญญัติฉบับนี้ คือ เนื่องจากพระราชบัญญัติว่าด้วยการเก็บรักษาน้ำมันเชื้อเพลิง พุทธศักราช ๒๔๗๔ ได้กำหนดให้เก็บน้ำมันเชื้อเพลิงชนิดธรรมดาและชนิดน่ากลัวอันตรายที่ไม่ได้มีไว้เพื่อจำหน่ายหรือขายได้ไม่เกิน ๒,๕๐๐ ลิตร แต่ส่วนราชการ องค์การของรัฐ
content: ผู้ประกอบกิจการอุตสาหกรรม หรือเกษตรกรรมบางแห่งมีความจำเป็นต้องเก็บรักษาน้ำมันเชื้อเพลิงไว้เพื่อใช้ในราชการ ในกิจการอุตสาหกรรม หรือเกษตรกรรมเกินกว่าปริมาณที่กฎหมายกำหนด กับทั้งบทลงโทษในกฎหมายดังกล่าวได้กำหนดอัตราโทษไว้ต่ำไม่สอดคล้องกับอัตราโทษที่บัญญัติไว้ในกฎหมายอื่น
content: จำเป็นต้องแก้ไขกฎหมายให้มีการอนุญาตให้ส่วนราชการ องค์การของรัฐ ผู้ประกอบกิจการอุตสาหกรรม หรือเกษตรกรรมดังกล่าวเก็บรักษาน้ำมันเชื้อเพลิงไว้ได้ตามความจำเป็นและแก้ไขอัตราโทษเสียใหม่ จึงต้องตราพระราชบัญญัตินี้ขึ้น